-ठक अब अपने प्रिय क्षेत्र हरिजन टोले की ओर बढ़ने लगी थी, जहाँ बैठे दर्जनों लोग उनका इंतजार कर रहे होंगे।
इधर बड़ी देर तक उनकी वैशाखी की ठक-ठक दालान के एकदम शान्त हो गये वातावरण में गूंजती रही। फिर परिषद के लोग एक-एक करके वहाँ से खिसकने लगे।
संवदिया की भूमिका निभा के लूले कक्का चले गये थे, पर चम्पा प्रसाद तो जैसे अपने तख्त पर कीलित से होकर रह गये थे। मन में भारी उथल-पुथल थी।
...अब कालका भैया से खुली बात करना बहुत ज़रूरी है कि दादा ये रंग-ढ़ंग छोड़ो, घर की बदनामी हो रही है। ताज्जुब है कि पचपन साल की वानप्रस्थी उमर में भी तुम्हें ऐसे ऐल-फैल अच्छे लग रहे है। आने वाले समय में सैकड़ों दिक्कतें आ जायंगी ऐसे तो, मेरी बच्ची सयानी हो रही है, कल कहीं उसकी सगाई करने जायेंगे तो लड़के वाले यही उलाहना ठोक देंगे कि लड़की के ताऊ तो ऐसा-वैसा करते फिरते हैं, ऐसे घर में कैसे रिश्ता करें। शादी-ब्याह की चर्चा करते वक्त ब्राह्मणों में वैसे ही सात पीड़ी तक की खोज खबर ली जाती है। वरणशंकर और दशा ब्राह्मणों को तो देहरी से टिटकार के भगा दिया जाता है। सोचते-सोचते चम्पा प्रसाद को अपना माथा भारी-सा होता महसूस हुआ। वे तख्त पर पाँव पसार कर पूरी तरह लेट गये।
जाने कब बिटिया उन्हें अकेला बैठा देख गयी थी, सो चाय बना लाई. पीतल के गिलास को कटोरी से ढक के उसने तख्त के पायताने रखी तो गुमसुम चम्पा प्रसाद बैठ गये और गिलास उठाया फिर फूंक-फूंककर जोर-जोर से चाय के सरुटा भरने लगे।
बड़े भैया की खबरें सुन-सुन के कान पक गये हैं। अब पानी सिर के ऊपर निकलने ही वाला है। जल्दी ही कुछ करना पड़ेगा।
लेकिन वे "कुछ" क्या करेगे...? यही तय नहीं कर पा रहे हैं। कदाचित, आज अम्मा जीवित होती, तो उनसे परामर्श करते। पहले तो उन्ही से कालका भैया